MouseOver Button Wizard
Painike, joka muuttuu, kun hiiri viedään sen päälle, on tehokas katseenvangitsija. Kotisivujesi professionaalisen painikeilmeen toteutat helposti ja nopeasti käyttämällä MouseOver Button Wizardia.

Ohjelma käynnistyy asennuksen jälkeen automaattisesti, mikäli käytät oletusasetuksia.

Ohjelman pääikkunassa voit määritellä polut kohteisiin, joissa painikkeeseen käytettävät kuvat sijaitsevat. Ensimmäiseen kohtaan määritellään polku kuvaan, jollaiselta painike näyttää normaalissa tilassaan. Seuraavaksi määritellään polku kuvaan, joka näytetään, kun hiiri viedään painikkeen päälle. Kolmannessa kohdassa ilmoitetaan polku kuvaan, joka näytetään, kun painiketta naksautetaan hiirellä.

Button Link -kentässä ilmoitetaan osoite, johon painike viittaa, ja alapuolelle voi kirjoittaa painikkeen tekstiselitteen. Target-kentässä määritellään, avautuuko linkki samaan selainikkunaan (_self) vai uuteen ikkunaan (_blank). Valinnalla Button Preview voit esikatsella painiketta, ja vahvistaa sitten valinnat valitsemalla Finish, jolloin ohjelma luo koodin alla oleviin kahteen ikkunaan. Valinnalla Copy Text To Clipboard teksti kopioituu leikepöydälle, mistä voit liittää painikekoodin sivusi HTML-koodiin.

Ohjelman voi sulkea normaalisti File-valikon Exit-kohdasta.